J. A. Karhin muistolle
Sun sielus vakaa, kunnokas
 ja katsees, tyyni, rehti
 toverein mieliin painuivat
 ja rakkaiks’ tulla ehti.

 Hyvälle oikeudelle
 sun aina sykki rintas’.
 Ja työllä eestä aattehen
 sä maksoit elon kintas’.

 Mies olit, miesten parhaita.
 Hyvästi kelpo veli. –
 Sinussa koruttomasti
 puhtoinen henki eli.

 Hyvästi! Nuku rauhassa.
 Ei hautaan pääse vaino.
 Nukkuos unta kepeää,
 jo lakkas ‘ huolten paino.

 Hyvästi! – Saattokulkuees’
 käy alla punavaatteen.
 Se liikaa ei! Sa taistelit
 ja elit eestä aatteen.

Hilja Liinamaa.

Lähde: Työläisnainen: Sosialidemokratisen naisliiton äänenkannattaja. Maalisk. 28 p. 1907. N:o 13.

Hilja Pärssinen
Runot
Työläisnainen
1907